ตั้งกรรมการตรวจสอบข้อเท็จจริง กรณีคานสะพานลอยกลับรถหล่นบนถนนพระราม 2 พร้อมเยียวยาผู้ประสบเหตุอย่างเต็มที่
นายสราวุธ ทรงศิวิไล อธิบดีกรมทางหลวง เปิดเผยถึงกรณีการเกิดอุบัติเหตุคานสะพานลอยกลับรถ กม.34 ทางหลวงหมายเลข 35 หรือถนนพระราม 2 บริเวณโครงการปรับปรุงสะพานกลับรถบริเวณใกล้กับโรงพยาบาลวิภาราม อำเภอเมือง จังหวัดสมุทรสาครหล่นทับรถยนต์ ทำให้มีผู้เสียชีวิตและได้รับบาดเจ็บ ว่า จากการตรวจสอบขณะเกิดเหตุเจ้าหน้าที่คุมงานและคนงาน อยู่ระหว่างการเตรียมความเรียบร้อยพื้นที่เพื่อจะเทพื้นสะพานใหม่ ทันใดนั้นคานสะพานลอยตัวริมสุดได้ร่วงหล่นลงมาทับรถยนต์ที่สัญจรบนถนนพระราม 2 เป็นเหตุให้มีรถได้รับความเสียหายจำนวน 3 คัน มีผู้เสียชีวิต 2 ราย และมีผู้ได้รับบาดเจ็บ 2 ราย ซึ่งเป็นประชาชนในรถเกิดเหตุ เสียชีวิต 1 ราย บาดเจ็บ 1 ราย และเจ้าหน้าที่กรมทางหลวง เสียชีวิต 1 ราย บาดเจ็บ 1 ราย โดยกรมทางหลวงพร้อมที่จะรับผิดชอบเยียวยา ให้กับผู้ประสบเหตุอย่างเต็มที่  ทั้งนี้ นายศักดิ์สยาม ชิดชอบ รัฐมนตรีว่าการกระทรวงคมนาคม ได้สั่งการให้กรมทางหลวงตั้งกรรมการตรวจสอบข้อเท็จจริง พร้อมเร่งแก้ปัญหาโดยด่วนและเยียวยาผู้ประสบเหตุอย่างเต็มที่ สำหรับสะพานกลับรถดังกล่าวมีอายุการใช้งานเกือบ 30 ปี จึงมีความจำเป็นต้องบูรณะซ่อมแซมสะพาน ที่ผ่านมากรมทางหลวงได้เน้นย้ำเรื่องมาตรการความปลอดภัยในระหว่างการก่อสร้างอย่างสูงสุด เหตุการณ์ครั้งนี้นับเป็นบทเรียนครั้งใหญ่ที่กรมทางหลวงจะต้องทบทวนและพิจารณามาตรการเสริมความปลอดภัยด้านต่างๆ เพื่อป้องกันและไม่ให้เกิดอุบัติเหตุ หรือผลกระทบด้านความปลอดภัยต่อประชาชนผู้ใช้ทางขึ้นอีก ซึ่งปัจจุบันมีกว่า 200 โครงการ ทั่วประเทศอย่างไรก็ตาม กรมทางหลวง ได้ระงับการซ่อมแซมโครงสร้างสะพาน รวมทั้งปิดการจราจรช่องทางหลักขาเข้าไว้ก่อน จนกว่าจะมีความมั่นใจในความปลอดภัย โดยในวันนี้ (1 ส.ค.) จะตั้งกรรมการตรวจสอบรายละเอียดข้อเท็จจริง วิเคราะห์สาเหตุที่เกิดขึ้นโดยวิศวกรผู้เชี่ยวชาญ ให้รายงานผลภายใน 14 วัน